ከዛሬ ጀምሮ ትምህርት ቤቶች፣ ስፖርታዊ እንቅስቃሴዎችና ትላልቅ ስብሰባዎች ለ15 ቀናት እንደሚዘጉ ጠቅላይ ሚኒስትር ዐብይ አሕመድ (ዶክተር) አስታወቁ፡፡
ባሕር ዳር፡ መጋቢት 07/2012 ዓ.ም (አብመድ) ሰፋ ያለ ሰው የሚያሳትፉ ስብሰባዎች ለቀጣይ ሁለት ሳምንታት እንዲቋረጡ፤ አነስ ያሉና ለቁጥጥር የማያስቸግሩ ስብሰባዎች ደግሞ በጤና ጥበቃ እየተረጋገጡ እንዲካሄዱ ጠቅላይ ሚኒስትር ዐብይ አህመድ አሳስበዋል፡፡በኢትዮጵያ የሚካሄዱ ስፖርታዊ ውድድሮች ፕሪሚየር ሊጉን ጨምሮ ለሁለት ሳምንታት እንዲቋረጡም ጠቅላይ ሚኒስትሩ በመግለጫቸው አስታውቀዋል፡፡ቫይረሱ በሕጻናትና ታዳጊዎች ላይ የሚያደርሰው ጉዳት አነስተኛ ቢሆንም ኢትዮጵያውን ካለን የንጽሕና ልምድ አንጻር ትምህርት እንዲቋረጥ ስምምነት ላይ መደረሱን ዶክተር ዐብይ አስታውቀዋል፡፡የዩኒቨርሲቲ ተማሪዎች ደግሞ ባሉበት እንዲቆዩና በቅርብ ክትትል እንዲደረግላቸው መወሰኑን ጠቅላይ ሚኒስትሩ ገልጸዋል፤ የዩኒቨርሲቲ ተማሪዎችን ወደቤተሰቦቻቸው መመለስ አስፈላጊ አለመሆኑንና የበለጠ ለስጋት የሚዳርግ በመሆኑ በዚያው እንዲቆዩ መደረጉንም አብራርተዋል፡፡የሃይማኖት ተቋማት ቁጥራቸው የበዙ ምዕመናንን በአንድ አካባቢ ለሃይማኖታዊ ሥርዓት ከመሰብሰብ ሌላ አማራጭ እንዲከተሉም ጠቅላይ ሚኒስትሩ መክረዋል፡፡‹‹የንጽሕና ዘመቻ ማድረግ አስፈላጊ ነው፡፡ ቫይረሱ በአየር የመጓጓዝ አቅሙ ደካማ ስለሆነ ንጽሕናን በመጠበቅ ለመከላከል ተቋማት ግንባር ቀደም ሆነው የንጽሕና ዘመቻ ሊያደርጉ ይገባል›› ብሏል፡፡
የብልጽግና ፓርቲ የለገሰውን 100 ሚሊዮን ብር ጨምሮ ተገቢውን በጀት በመመደብ የንጽሕና መጠበቂያዎችን መንግሥት ለማቅረብ ከዛሬ ጀምሮ እንደሚሠራም አስታውቀዋል፡፡ በተለይ ወሳኝ በተባሉ አካባቢዎች ግብዓቶችን መንግሥት እንደሚያቀርብ ነው ያስታወቁት፡፡ሁሉም የመንግሥት መኪናዎች በአዲስ አበባ ከጠዋቱ ሁለት ሰዓት ጀምሮ ለሕዝብ አገልግሎት እንዲሰጡና የትራንስፖርት መጨናነቅ እንዳይኖር እንደሚደረግም ታውቋል፡፡ በርከት ያለ መኪና ያላቸው የግል ኩባያዎችም ከሠራተኞቻቸው በተጨማሪ ለሌሎችም አገልግሎት እንዲሰጡ ጥሪ ቀርቦላቸዋል፡፡